FI Euroopan unionin virallinen lehti L 47/74

KOMISSION TÄYTÄNTÖÖNPANOPÄÄTÖS,

annettu 18 päivänä helmikuuta 2013,

valvonnasta, kasvien terveystarkastuksista ja toimenpiteistä, jotka on toteutettava Kiinasta peräisin olevien erikseen määriteltyjen tavaroiden kuljetuksessa tosiasiallisesti käytettävän puisen pakkausmateriaalin osalta

(tiedoksiannettu numerolla C(2013) 789)

(2013/92/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 16 artiklan 3 kohdan kolmannen virkkeen,

sekä katsoo seuraavaa:

(1) Erilaisten tavaroiden unioniin kuljetuksessa tosiasiallisesti käytettävän puisen pakkausmateriaalin on oltava direktiivin 2000/29/EY liitteessä IV olevan A osan I jakson 2 ja 8 kohdan mukaista.

(2) Jäsenvaltioiden äskettäin tekemät kasvien terveystarkastukset ovat osoittaneet, että tiettyjen Kiinasta peräisin olevien tavaroiden kuljetuksessa käytetty puinen pakkausmateriaali on ollut haitallisten organismien saastuttamaa; erityisesti Anoplophora glabripennis (Motschulsky) -kuoriaisen esiintymiä on havaittu Itävallassa, Ranskassa, Saksassa, Italiassa, Alankomaissa ja Yhdistyneessä kuningaskunnassa.

(3) Kyseisten tavaroiden puisen pakkausmateriaalin osalta olisi sen vuoksi toteutettava direktiivin 2000/29/EY 13 artiklan 1 kohdassa tarkoitettua valvontaa, kyseisen direktiivin 13 a artiklan 1 kohdan b alakohdan iii alakohdassa tarkoitettuja kasvien terveystarkastuksia ja tarvittaessa kyseisen direktiivin 13 c artiklan 7 kohdassa tarkoitettuja toimenpiteitä. Kasvien terveystarkastusten tulokset olisi ilmoitettava komissiolle.

(4) Komissiolle ilmoitettujen tulosten perusteella olisi 31 päivään toukokuuta 2014 mennessä tehtävä uudelleentarkastelu, jossa arvioidaan tämän päätöksen tehokkuutta sekä riskit, jotka aiheutuvat kasvien terveydelle tiettyjen Kiinasta peräisin olevien tavaroiden kuljetuksessa käytettävän puisen pakkausmateriaalin tuonnista unioniin.

(5) Tätä päätöstä olisi sovellettava 31 päivään maaliskuuta 2015.

(6) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Määritelmät

Tässä päätöksessä tarkoitetaan

a) ’puisella pakkausmateriaalilla’ puuta tai puutuotteita, joita käytetään tavaroiden tukemiseen, suojaamiseen tai kantamiseen pakkauslaatikkoina, -rasioina, -häkkeinä ja -pyttyinä ja niiden kaltaisina päällyksinä, kuormalavoina, laatikkokuormalavoina ja muina lastauslavoina, kuormalavojen lavakauluksina ja sälytyspuina ja jotka ovat tosiasiallisesti käytössä erilaisten tavaroiden kuljetuksessa; tähän ei lueta enintään 6 millimetrin paksuista raakapuuta eikä liimaamalla, lämpö- tai painekäsittelyllä tai niiden yhdistelmällä tuotettua puutavarajalostetta.

b) ’erikseen määritellyillä tavaroilla’ Kiinasta peräisin olevia, unioniin tuotavia tavaroita, joista käytetään tuonnin yhteydessä liitteessä I lueteltuja yhdistetyn nimikkeistön koodeja ja jotka vastaavat neuvoston asetuksen (ETY) N:o 2658/87 (2) liitteessä I vahvistettuja kuvauksia.

c) ’lähetyksellä’ tavaroita, jotka on merkitty yhteen asiakirjaan, jota tarvitaan tullimuodollisuuksia tai muita muodollisuuksia varten.

2 artikla

Valvonta

1. Erikseen määriteltyjen tavaroiden kunkin lähetyksen puiseen pakkausmateriaaliin on neuvoston asetuksen (ETY) N:o 2913/92 37 artiklan 1 kohdan nojalla kohdistettava tullivalvonta sekä direktiivin 2000/29/EY (3) 13 artiklan 1 kohdassa tarkoitettu vastuussa olevien virallisten elinten valvonta. Erikseen määriteltyjä tavaroita voidaan asettaa asetuksen (ETY) N:o 2913/92 4 artiklan 16 kohdan a, d, e, f ja g alakohdassa tarkoitettuun tullimenettelyyn ainoastaan siinä tapauksessa, että 3 artiklassa tarkoitetut muodollisuudet on täytetty.

2. Vastuussa olevat viralliset elimet voivat edellyttää, että lentokenttäviranomaiset, satamaviranomaiset taikka joko maahantuojat tai toimijat, siten kuin niiden kesken on sovittu, antavat saapumispaikan tullitoimipaikalle ja saapumispaikan viralliselle elimelle ennakkoilmoituksen heti kun ne saavat tiedon erikseen määriteltyjen tavaroiden lähestyvästä saapumisesta.

3 artikla

Kasvien terveystarkastukset

Erikseen määriteltyjen tavaroiden lähetysten puisen pakkausmateriaalin osalta on toteutettava direktiivin 2000/29/EY 13 a artiklan 1 kohdan b alakohdan iii alakohdassa tarkoitettuja kasvien terveystarkastuksia tämän päätöksen liitteessä I vahvistetulla vähimmäistiheydellä, jotta varmistetaan puisen pakkausmateriaalin täyttävän direktiivin 2000/29/EY liitteessä IV olevan A osan I jakson 2 ja 8 kohdassa vahvistetut vaatimukset.

Kasvien terveystarkastukset on toteutettava unionin saapumispaikassa tai komission direktiivin 2004/103/EY (4), jota sovelletaan soveltuvin osin, mukaisesti vahvistetussa määräpaikassa.

4 artikla

Säännösten noudattamatta jättäminen

Jos 3 artiklassa tarkoitetuissa kasvien terveystarkastuksissa ilmenee, että direktiivin 2000/29/EY liitteessä IV olevan A osan I jakson 2 ja 8 kohtaa ei ole noudatettu tai että puinen pakkausmateriaali on jonkin kyseisen direktiivin liitteessä I olevassa A osassa mainitun haitallisen organismin saastuttamaa, kyseessä olevan jäsenvaltion on välittömästi kohdistettava säännösten vastaiseen puiseen pakkausmateriaaliin jokin kyseisen direktiivin 13 c artiklan 7 kohdassa säädetyistä toimenpiteistä.

5 artikla

Raportointi

Jäsenvaltioiden on ilmoitettava komissiolle tämän päätöksen 2 ja 3 artiklan mukaisesti tehtyjen kasvien terveystarkastusten numero ja tulokset käyttäen liitteessä II esitettyä raportointimallia viimeistään 31 päivänä lokakuuta 2013 siltä osin kuin on kyse 1 päivän huhtikuuta 2013 ja 30 päivän syyskuuta 2013 välisestä ajanjaksosta, viimeistään 30 päivänä huhtikuuta 2014 siltä osin kuin on kyse 1 päivän lokakuuta 2013 ja 31 päivän maaliskuuta 2014 välisestä ajanjaksosta, viimeistään 31 päivänä lokakuuta 2014 siltä osin kuin on kyse 1 päivän huhtikuuta 2014 ja 30 päivän syyskuuta 2014 välisestä ajanjaksosta ja viimeistään 30 päivänä huhtikuuta 2015 siltä osin kuin on kyse 1 päivän lokakuuta 2014 ja 31 päivän maaliskuuta 2015 välisestä ajanjaksosta, sanotun kuitenkaan rajoittamatta komission direktiivin 94/3/EY (5) soveltamista.

6 artikla

Uudelleentarkastelu

Tätä päätöstä tarkastellaan uudelleen viimeistään 31 päivänä toukokuuta 2014.

7 artikla

Voimaantulo ja soveltamisen päättyminen

Tämä päätös tulee voimaan 1 päivänä huhtikuuta 2013.

Sitä sovelletaan 31 päivään maaliskuuta 2015.

8 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 18 päivänä helmikuuta 2013. Komission puolesta Tonio BORG Komission jäsen

(1) EYVL L 169, 10.7.2000, s. 1.

(2) EYVL L 256, 7.9.1987, s. 1.

(3) EYVL L 302, 19.10.1992, s. 1.

(4) EUVL L 313, 12.10.2004, s. 16.

(5) EYVL L 32, 5.2.1994, s. 37.

LIITE I ERIKSEEN MÄÄRITELLYT TAVARAT Yhdistetyn nimikkeistön koodi Tavaran kuvaus Kasvien terveystarkastusten tiheys (%) 2514 00 00 Liuskekivi, myös karkeasti lohkottu tai ainoastaan sahaamalla tai muulla tavalla leikattu suorakaiteen tai neliön muotoisiksi kappaleiksi tai laatoiksi 90 2515 Marmori, travertiini, Belgian marmori (eli Belgian graniitti) ja muu muistomerkki- ja rakennuskalkkikivi, jonka näennäinen ominaispaino on vähintään 2,5, sekä alabasteri, myös karkeasti lohkottu tai ainoastaan sahaamalla tai muulla tavalla leikattu suorakaiteen tai neliön muotoisiksi kappaleiksi tai laatoiksi 90 2516 Graniitti, porfyyri, basaltti, hiekkakivi ja muu muistomerkki- ja rakennuskivi, myös karkeasti lohkottu tai ainoastaan sahaamalla tai muulla tavalla leikattu suorakaiteen tai neliön muotoisiksi kappaleiksi tai laatoiksi 90 6801 00 00 Katukivi, reunakivi ja käytävänpäällyskivi, luonnonkiveä (ei kuitenkaan liuskekiveä) 15 6802 Työstetty muistomerkki- ja rakennuskivi (ei kuitenkaan liuskekivi) ja siitä tehdyt tavarat, muut kuin nimikkeeseen 6801 kuuluvat; mosaiikki- ja niiden kaltaiset kivet, luonnonkiveä (myös liuskekiveä), myös alustalle kiinnitetyt; keinotekoisesti värjätyt rouheet, sirut ja jauheet, luonnonkiveä (myös liuskekiveä) 15